Епитафион Симеону Полоцкому (Сильвестр)
Зряй, человече! Сей гроб, сердцем умилися,
 о смерти учителя славна прослезися.
Учитель бо зде токмо один таков бывый,
 богослов правый, церкве догмата хранивый,
Муж благоверный, церкви и царству потребный,
 проповедию слова народу полезный,
Симеон Петровский, от всех верных любимый,
 за смиренномудрие преудивляемый.
Им же польза верные люди насаждала,
 незлобие же, тихость, кротость удивляла,
В нем же вера, надежда, любы пребываше,
 молитва, милостыня, пост ся водворяше.
Мудрость со правдою им бысть зело храненна,
 мерность же и мужество опасно блюденна,
Многими дары богом бе преодаренный,
 непамятозлобием весьма украшенный,
Иеромонах честный, чистоты любитель,
 воздержания в слове и в деле хранитель.
Ни о чесом же ином оный промышляше,
 но еже церковь, нашу мать, увеселяше.
Не хоте ино божий раб что глаголати,
 токмо что пользу может ближним созидати.
Ничего же ин[ого] творити любяше,
 точию, еже богу непротивно бяше,
Иже труды си, многи книги написал есть,
 и под рассуждение церковное дал есть;
С церковию бо хоте согласен он быти,
 и ничто же противно церкве мудрствовати,
Ибо тоя поборник и сын верный бяше,
 учением правым то миру показаше.
В защищение церкве книгу «Жезл» создал есть,
 в ее же пользу «Венец» и «Обет» издал есть,
«Вечерю», «Псалтырь», стихи со «Рифмословием»,
 «Вертоград» многоценный с беседословием.
Вся оны книги мудрый он муж сотворивый,
 в научение роду российску явивый;
Обаче и сего смерть от нас похитила,
 церковь и царство пользы велия лишила.
Его же пользы ныне людие лишенны.
 зри сего во гробе сем кости положенны.
Душу же вручил в руце богу всемогущу,
 иже благоволил ю дати везде сущу,
Да приимет ю, яко свое создание,
 и исполнит весных благ его желание;
Телом со избранными даст ему восстати,
 с ними ж в десней стране в веселии стояти;
И внити во вечную небесную радость,
 неизглаголанную тамо присно сладость.

Примечания 

Сильвестр (Медведев)
Симеон Полоцкий
Эпитафии
Вирши
Поэзия 1680 года